**СТАНОВИЩЕ**

от проф. дфн Татяна Евтимова, член на научно жури

в конкурс за заемане на академичната длъжност „доцент“ по професионално направление 2.1. Филология (японски език), обявен в ДВ, бр. 55 от 04.07.2014 г. с единствен кандидат **гл. ас. д-р Антон Стойчев Андреев**

**Кандидат:** В конкурса за заемане на академична длъжност „доцент“ по професионално направление 2.1. Филология (японски език) се е явил единствен кандидат, гл. ас. д-р Антон Андреев. Той участва с 1 монография и 3 публикации (след придобиване на образователната и научна степен „доктор“, съгласно чл. 114 от ПП ЗРАС на СУ), две от които (№ 6, 9) аз оценявам като по-скоро странични от темата на обявения конкурс.

**Кариерно и професионално развитие.** Гл. ас. д-р Андреев е преподавател в СУ едва от 4 (четири) години. При все това преподавателската му дейност в ОКС „бакалавър“ и „магистър“ на специалност Японистика включва сериозен набор от теоретични и практически дисциплини. Два са основните изводи за личността на кандидата от това академично разнообразие – поемане на персонална отговорност съобразно нуждите на Катедрата и впечатляващ широкоспектърен професионализъм.

Не мога да не отбележа обаче сериозното разминаване между Автобиографията на кандидата и подписаната от Ръководителя на КЕКИА и от Декана на ФКНФ Справка за учебната натовареност. В представения ни официален документ лекционните часове по четири от дисциплините в ОКС „бакалавър“ са увеличени с 50% - от 30 на 45, или общо 180 ч. вместо реалните 120. Докато заявените в Автобиографията на д-р Андреев часове в ОКС „магистър“ в Справката изобщо не фигурират. Не се наемам да гадая причината.

През 2012 г. А. Андреев защитава образователната и научна степен „доктор“ с тема на дисертацията *Система за изразяване на социално-личностни отношения в японския език*. Със заповед РД 22-554 от 11.02.2013 д-р Андреев е назначен на длъжност „главен асистент“. От тази дата до датата на обявяване на конкурса за „доцент“ изминава ок. 1 г. и половина, което е в противоречие с текста на чл. 105, ал. 2 (а) от ПП ЗРАС на СУ.

**Участие в научно-изследователски проекти, научни конференции, експертна дейност.** Гл. ас.д-рАндреев декларира участие в два национални и два международни научни форума. Подобна активност в рамките на две години заслужава акламации.

**Научна продукция и приноси.** Публикациите на гл. ас. д-р Андреевсвидетелстват за сериозен теоретико-приложен интерес към японистичните изследвания. Не е трудно да се отбележи и една последователна и обогатяваща се лична академична ангажираност и позиция относно изследваните явления от областта на фонетиката и фонологията на съвременния японски език. Авторската справка за приносите поражда у мен някои основателни въпроси, но форматът „становище“ не е място те да бъдат задавани.

**Допълнителни наблюдения по конкурса.** Съставът на научното жури от Заповед на Ректора РД 38-507 от 06.10.2014 не съвпада с този, гласуван от ФС на ФКНФ на 30.09.2014. За външна резерва от ФС беше гласувана доц. Юлия Кирилова, а не доц. д-р Мария Мръвкарова, както е записано в Заповедта. За мен това е безспорна подмяна на Решение на ФС на ФКНФ и противоречие с чл. 109 (2) от ПП ЗРАС на СУ. Само за прецизност ще добавя, че нито доц. Мръвкарова, нито доц. Добрева (вж. Видоизменяща заповед) притежава ОНС „доктор“, което би трябвало да е добре известно на колегите, изготвили проектите за тези два документа. В обратния случай е коректно да се потърси достоверна информация. Само въпрос на такт и академична колегиалност е неоспорването на съдържанието на заповедите от страна на двете „засегнати лица“.

Имам наблюдения за авторитета на д-р Андреев сред студентите и колегите в ЦИЕК и съм убедена, че той ще успее да се изгради и утвърди като уважаван и търсен японист не само у нас, но и в чужбина. Убедена съм, че изискването за натрупан по-голям преподавателски опит и професионален трудов стаж съвсем не е самоцел или приумица на нормативните документи, „спъваща“ кариерното ни израстване. Категорично смятам обявяването на конкурс за „доцент“ от страна на ръководството на КЕКИА за твърде прибързано, което на практика предварително обрича на неуспех кандидатурата на д-р Андреев. Недоглежданията и грешките в част от документите говорят за същото.

